
REFERAT

privind modificarea Hotărârii Consiliului Local  nr. 355/28.09.2010 privind aprobarea proiectului "Reabilitarea spaţiilor publice din centrul istoric al municipiului Timişoara", a documentaţiei tehnico-economice şi a Analizei cost-beneficiu, precum şi a cheltuielilor legate de proiect ce revin Municipiului Timişoara, în vederea accesării fondurilor nerambursabile prin Programul Operaţional Regional 2007-2013, Axa prioritară 1. - "Sprijinirea dezvoltării durabile a oraşelor-poli urbani de creştere", Domeniul major de intervenţie 1.1. - "Planuri integrate de dezvoltare urbană", Sub-domeniul: "Poli de creştere", cod SMIS 31507 şi revocarea HCL nr. 286/26.07.2011 şi a Art. 1 al HCL nr. 538/31.10.2014

Proiectul „REABILITAREA SPAŢIILOR PUBLICE DIN CENTRUL ISTORIC AL MUNICIPIULUI TIMIŞOARA” se derulează în baza contractului de finanţare nerambursabilă nr.2748/29.12.2011 finanţat prin Regio-Programul Operaţional Regional 2007-2013, Axa prioritară 1 – Sprijinirea dezvoltării durabile a oraşelor – poli urbani de creştere, Domeniul major de intervenţie 1.1 – Planuri integrate de dezvoltare urbană, Sub-domeniul: Poli de creştere.

Proiectul este inclus în lista de proiecte din Planul Integrat de Dezvoltare al “Polului de creştere Timişoara” şi se încadrează în Obiectivul 4 „Realizarea unui habitat ecologic, confortabil şi atractiv”, Politica 4.1 „Dezvoltarea unei zone urbane unitare, coerente şi moderne pe întreg teritoriul polului de creştere”, Programul 4.1.2 „Creşterea calităţii spatiilor publice centrale ale municipiului Timişoara, nucleul Polului de creştere”.

Proiectul vizează reabilitarea a 10 străzi şi 4 pieţe amplasate în situl urban „Cartier Cetatea Timişoara”, monument protejat înscris în lista monumentelor istorice, la poziţia 60 având cod TM-II-s-A-06095.

Centrul istoric al oraşului - Cartierul Cetate constituie cea mai reprezentativă zonă a oraşului, definitorie  atât pentru oraş, cât şi pentru regiune, cu încărcătură istorică.  

Zona de intervenţie a proiectului aflată în Cartierul Istoric Cetate cuprinde 4 pieţe publice: Piaţa Unirii, Piaţa Libertăţii, Piaţa Sf. Gheorghe, Piaţa Ţarcului şi 10 străzi: Str. Sergent C-tin Muşat, Str. Vasile Alecsandri – pe tronsonul dintre Piaţa Unirii şi Piaţa Libertăţii, Str. Lucian Blaga – tronsonul dintre Piaţa Libertăţii şi Piaţa Huniade, Str. Florimund Mercy – integral, Str. Francesco Grisselini – integral, Str. Radu Negru – integral, Str. Fără Nume – integral, Str. General Praporgescu  - integral, Str. Enrico Carusso – integral, Str. Eugeniu de Savoya – integral.
Necesitate şi justificare:

În vederea efectuării lucrărilor de construcţii în cadrul proiectului „Reabilitarea spaţiilor publice din centrul istoric al Municipiului Timişoara”, finanţat în cadrul Programului Operaţional Regional 2007-2013, Axa Prioritară 1 – „Sprijinirea dezvoltării durabile a oraşelor Poli urbani de creştere”, Domeniul major de intervenţie 1.1. – „Planuri integrate de dezvoltare urbana”, Subdomeniul „Poli de creştere”, Municipiul Timişoara, în calitate de achizitor, a încheiat Contractul de lucrări nr. 207/21.10.2013, inclusiv acte adiţionale, cu S.C. COMPANIA ROMPREST SERVICE S.A., - Lider, în calitate de Executant. 

Pe parcursul execuţiei lucrărilor de construcţie/reabilitare a utilitătilor de gospodărie subterană a apărut necesitatea executării de lucrări suplimentare, care nu au fost incluse în contractul de lucrari întrucât nu au putut fi anticipate la momentul întocmirii documentatiei tehnice, care a stat la baza atribuirii contractului initial, deşi au fost respectate toate normativele şi prevederile legale. 
Parte din aceste lucrări suplimentare se datorează apariţiei unor diferenţe între numărul gurilor de scurgere a apei pluviale şi a capacelor căminelor de utilităţi (apă, canal, telecomunicaţii, electrice) prevăzute în proiectul tehnic faţă de situaţia constatată în teren. Necesitatea executării acestor lucrări suplimentare a apărut în urma decopertării  asfaltului şi a devierii reţelelor de utilităţi cauzate de descoperirile arheologice din zona de intervenţie a proiectului. 
Menţionăm că la fiecare schimbare de direcţie a traseului reţelelor de utilităţi, pentru evitarea vestigiilor arheologice descoperite, este necesară montarea unui cămin, respectiv capac, aceste schimbări repetate ducând la sporirea numărului de capace, respectiv guri de scurgere.
Luând în considerare cele menţionate mai sus, precum şi oportunitatea şi necesitatea atragerii de fonduri nerambursabile pentru realizarea unui sistem coerent de reabilitare şi modernizare a spaţiilor publice (străzi şi pieţe ce delimitează perimetrul zonei centrale), în vederea transformării ţesutului urban într-o zonă cu caracter preponderent pietonal, ce leagă fluent pieţele din centrul istoric, păstrând în acelaşi timp nealterate identitatea şi caracterul reprezentativ al acestora, solicităm aprobarea majorării contribuţiei Municipiului Timişoara la cheltuielile neeligibile ale proiectului cu suma de 35.052,17 lei + TVA aferentă, respectiv valoarea totală a cheltuielilor neeligibile fiind de 815.052,17 lei + TVA aferentă.
Având în vedere cele menţionate mai sus,
Propunem următoarele:
· modificarea Art. 3 din Hotărârea Consiliului Local nr. 355/28.09.2010 şi va avea următorul conţinut:

”Art. 3: Se aprobă valoarea totală estimată a proiectului în sumă de 65.707.580,35 lei (inclusiv T.V.A.) şi alocarea în bugetul local a:

a) sumei de 1.860.805,64 lei (fără T.V.A), reprezentând contribuţia proprie a Municipiului Timişoara alcătuită din: 

- contribuţia Municipiului Timişoara la cheltuielile eligibile reprezentând minimum 2% din valoarea eligibilă a proiectului în sumă de 1.045.753,47 lei;

- contribuţia Municipiului Timişoara reprezentând cheltuieli neeligibile aferente proiectului în sumă de 815.052,17 lei.

b) sumei de 12.604.854,81 lei reprezentând TVA pentru cheltuieli eligibile şi neeligibile. Taxa pe valoarea adăugată plătită, aferentă cheltuielilor eligibile efectuate în cadrul proiectului va fi rambursată de Autoritatea de Management pentru Programul Operaţional Regional 2007-2013, conform legislaţiei în vigoare în condiţiile rambursării/decontărilor ulterioare.

c) şi a sumei de 10.150.000,00 lei, reprezentând avansul necesar implementării optime a proiectului. Suma se va recupera, prin decont, la terminarea lucrărilor aferente proiectului.”

-    revocarea Hotărârii Consiliului Local nr. 286/26.07.2011 şi a Art. 1 al Hotărârii Consiliului Local nr. 538/31.10.2014;
· restul articolelor din Hotărârea Consiliului Local nr. 355/28.0.9.2010 şi din Hotărârea Consiliului Local nr. 538/31.10.2014, cu modificările şi completările ulterioare, rămân neschimbate.

